b'\n_START_ARTICLE_\nEnigma\n_START_SECTION_\nIstorija\n_START_PARAGRAPH_\nDar gerokai prie\xc5\xa1 susikuriant Enigmai Michael Cretu vyst\xc4\x97 muzikin\xc4\x99 karjer\xc4\x85 prisid\xc4\x97damas prie Sandros k\xc5\xabrini\xc5\xb3, bei i\xc5\xa1leido kelis albumus savo vardu, ta\xc4\x8diau jie didelio populiarumo nesulauk\xc4\x97. _NEWLINE_1990 m. po 8 m\xc4\x97nesi\xc5\xb3 pasiruo\xc5\xa1imo Cretu i\xc5\xa1leido debiutin\xc4\xaf Enigmos album\xc4\x85 MCMXC a.D., kuris atne\xc5\xa1\xc4\x97 stulbinant\xc4\xaf pasisekim\xc4\x85. Grigali\xc5\xa1k\xc5\xb3j\xc5\xb3 choral\xc5\xb3, susintetint\xc5\xb3 muzikini\xc5\xb3 gars\xc5\xb3 kupinas albumas pasaulyje paskelbtas 60 kart\xc5\xb3 platininiu. Singlai Sadeness, Mea Culpa tapo pasauliniais hitais. Enigmos debiutas buvo apipintas paslaptingumu, kadangi autoriai neatskleid\xc4\x97 savo tapatyb\xc4\x97s. 1993 m. Enigma i\xc5\xa1leido antr\xc4\x85j\xc4\xaf album\xc4\x85 The Cross of Changes su legendine tapusia melodija Return to Innocence. Albumas taip pat buvo s\xc4\x97kmingas (parduota 6 mln. kopij\xc5\xb3), ta\xc4\x8diau grup\xc4\x97 susid\xc5\xabr\xc4\x97 su teisin\xc4\x97mis problemomis d\xc4\x97l melodij\xc5\xb3 plagijavimo. Tre\xc4\x8diasis albumas Le Roi Est Mort, Vive Le Roi! nesusilauk\xc4\x97 tokio populiarumo kaip du pirmieji. 2000 m. albume The Screen Behind the Mirror gerokai suma\xc5\xbe\xc4\x97jo choral\xc5\xb3 gars\xc5\xb3, ta\xc4\x8diau i\xc5\xa1liko fleit\xc5\xb3 ir sintetini\xc5\xb3 gars\xc5\xb3 melodijos. Keliose dainose panaudotos i\xc5\xa1traukos i\xc5\xa1 kantatos Carmina Burana, o prie albumo k\xc5\xabrybos prisid\xc4\x97jo Ruth-Ann Boyle ir Andru Donalds. _NEWLINE_I\xc5\xa1 Enigmos pasitraukus Sandrai Cretu projekto k\xc5\xabryba gerokai pasikeit\xc4\x97. Albume Voyageur atsisakyta grigali\xc5\xa1k\xc5\xb3j\xc5\xb3, etnini\xc5\xb3 giesmi\xc5\xb3, sjakuchati fleitos, tod\xc4\x97l daug Enigmos fan\xc5\xb3 nusivyl\xc4\x97 naujuoju stiliumi ir albumo pardavimai \xc5\xbeenkliai smuko. 2006 m. albume A Posteriori taip pat vyravo transo, elektroniniai garsai, jo sud\xc4\x97tyje tebuvo vienintelis singlas Goodbye Milky Way, kuris nebuvo leid\xc5\xbeiamas atskirai, o tik parduodamas elektroniniu b\xc5\xabdu. _NEWLINE_2008 m. Enigma i\xc5\xa1leido naujausi\xc4\x85 savo album\xc4\x85 Seven Lives Many Faces . Jame yra du singlai (i\xc5\xa1leisti kartu) La Puerta del Cielo ir Seven Lives._NEWLINE_2010 m. Enigma, \xc5\xa1v\xc4\x99sdama 20-me\xc4\x8dio jubiliej\xc5\xb3, paskelb\xc4\x97 konkurs\xc4\x85, kurio laim\xc4\x97tojams suteikta galimyb\xc4\x97 prisid\xc4\x97ti prie naujos Enigmos dainos k\xc5\xabrimo. Enigmos gerb\xc4\x97jai konkurso nugal\xc4\x97toja i\xc5\xa1rinko latvi\xc5\xb3 atlik\xc4\x97j\xc4\x85 Fox Lima (su daina \xe2\x80\x9eFei mea\xe2\x80\x9c). 2-4 viet\xc5\xb3 laim\xc4\x97tojai (Mark Joshua i\xc5\xa1 Brazilijos, Spring i\xc5\xa1 Ispanijos ir Rasa Serra i\xc5\xa1 Lietuvos) suk\xc5\xabr\xc4\x97 dainai pritariamuosius vokalus. Prie\xc5\xa1 Kal\xc4\x97das projekto lyderis Michael Cretu pristat\xc4\x97 sukomponuot\xc4\x85 dain\xc4\x85 \xe2\x80\x9eMMX (The Social Song)\xe2\x80\x9c.\n_START_SECTION_\n\xc4\xaetaka\n_START_PARAGRAPH_\nEnigmos pirmieji du studijiniai albumai padar\xc4\x97 didel\xc4\x99 \xc4\xaftak\xc4\x85 to laikotarpio muzikinei k\xc5\xabrybai. Enigmos ir kit\xc5\xb3 grupi\xc5\xb3 pana\xc5\xa1iems k\xc5\xabriniams apib\xc5\xabdinti sukurtas terminas \xe2\x80\x9eenigmati\xc5\xa1ka muzika\xe2\x80\x9c. Enigmos k\xc5\xabrybin\xc4\x97 s\xc4\x97km\xc4\x97 \xc4\xafkv\xc4\x97p\xc4\x97 tokias grupes kaip Era, Gregorian (grigali\xc5\xa1kieji choralai), Deep Forest (etnin\xc4\x97s giesm\xc4\x97s), enigmati\xc5\xa1k\xc5\xb3 bruo\xc5\xbe\xc5\xb3 taip pat yra daugelio kit\xc5\xb3 ambient, New Age atlik\xc4\x97j\xc5\xb3 darbuose, atskiruose Claus Zundel, Sarah Brightman, Mike Oldfield ir kt. k\xc5\xabriniuose. _NEWLINE_Enigmos singlai (ypa\xc4\x8d Return to Innocence, Sadeness, Beyond the Invisible, The Eyes of Truth) naudoti daugelyje film\xc5\xb3, taip pat ir tokiuose kaip Matrica, Ilgas bu\xc4\x8dinys nak\xc4\x8diai, Skorpion\xc5\xb3 karalius, Pinig\xc5\xb3 traukinys, Jos vardas Nikita, \xc4\x8ciarlio angelai.'